钦定古今图书集成/理学汇编/学行典/第173卷 > 薛侃
## 钦定古今图书集成/理学汇编/学行典/第173卷 > 薛侃

按《名山藏儒林记》：“薛侃，字尚谦，揭阳人。与兄尚哲为
国子助教，并从学于守仁，自咎罪疾，尝以轻傲自戒。
秀水人沈谧素慕守仁，执贽未遂。后为行人，闻侃讲
学京师，叹曰：‘师虽没，天下传其道者尚有人也’。遂相
从讲学。进贤舒芳以翰林谪官市舶，自恃博学，见先
生问律吕，先生不答，且问元声，对曰：‘元声制度颇详’”，
特未置密室经试耳。先生曰：“岂得之管灰黍石闲哉？
心得养则气自和，元气所由出也。《书》云：‘诗言志，志即
是乐之本；歌永言，歌即是制律之本。永言和声，俱本
于歌，歌本于心。故心也者，中和之极也’。”芬遂跃然拜
弟子。

按《野史薛侃传》：“侃性至孝，父疾，为尝粪。举正德十二
年进士，即以侍养归，师事王守仁于赣州，笃信其学，
归以语其兄助教俊。俊素有学行，闻之大喜，即率群
弟子姓往受学焉。自是王氏之学盛行于岭南。世宗
立，侃始谒选，授行人。寻闻母讣，陨绝于地，五日始食
粥。嘉靖七年，起故官，闻守仁卒，偕同门欧阳德辈为”
位，朝夕哭。时方议文庙祀典，侃请从祀陆九渊、陈献
章，九渊得报允。已，进司正。十年秋，疏言：“子孙分封，子
弟必留一人。京师司香，有事居守，或代行祭享，为国
家虑，至深远也。列圣相承，莫之或改。正德初，逆瑾怀
二，始令就封。乞复旧典，择亲藩贤者居之京师。慎选
正人辅导，以待他日皇嗣诞生，此宗社大计，乞下廷
臣博议。”帝震怒，诘所言出何典章，下诏狱，廷鞫究交
通主使者。先是，南海彭泽为吏部郎，素无士行，因议
礼附张孚敬，遂与为腹心。后京察被黜，孚敬奏留之，
复引为春坊谕德，至太常卿。侃为是疏已一年，初以
示光禄卿黄宗明，劝勿上；又以示泽。泽与侃及少詹
事夏言为同年生。言是时数忤孚敬，孚敬思中之。泽
见疏，因默计储副事帝所讳，言之必兴大狱。狱词诬
言同谋，祸可及也。乃绐侃取其槁怀以示孚敬，且语
前计，孚敬大喜。泽走报侃曰：“张公见疏甚称善，此国
之大事，当从中赞之。”因趣之上，以为期日。孚敬乃先
录侃槁以进，谓出于言，且云编修欧阳德见其疏，颇
许可。而中允廖道南谓：言交通江西，王府有迹，请且
勿发以待。疏至，帝许之。已，侃犹豫欲止，泽频趣之，侃
乃上奏。至是考掠备至，侃独自承无所引。既累日狱
不具，泽乃微词挑之，俾引言。侃瞋目曰：“疏我所自具，
趣我上者尔也。尔谓张少傅许助之，于言何预耶？”给
事中孙应奎、曹汴揖孚敬令避，孚敬怒，应奎等具疏以闻。诏并下言应奎、汴诏狱，命郭勋、翟銮及司礼中
官会廷臣再鞫，具得其实。帝乃释言等，出孚敬密疏
二示廷臣，斥其忮罔，令致仕。侃为民，泽戍大同。泽在
朝专为邪媚，至是自败，天下快之。侃出都至潞河，遇
圣寿节，焚香叩祝甚恭。时参议项乔方欲行礼，或报
乔曰：“小舟中有民服而祝者，是何人也？”乔曰：“此必薛
《中离》也。”遣使问之，果然。《中离》者，侃自号也。归家，益奋
励于学，从游者恒百馀人。隆庆初，复官，赠御史。